**Anunț privind deschiderea consultării publice referitor la proiectul de HOTĂRÂRE privind aprobarea metodologiei de elaborare, implementare și monitorizare a strategiilor guvernamentale la nivel național**

**24.08.2020**

Prezentul proiect de act normativ are drept scop promovarea metodologiei de elaborare a strategiilor guvernamentale pentru clarificarea atribuțiilor actorilor implicați, pentru asigurarea unei corelări între strategiile complementare, politicile instituțiilor și alocările bugetare existente. Actul normativ propus asigură crearea unei legături între strategiile elaborate și implementate de către instituții, planurile strategice instituționale (ca instrumente de operaționalizare a strategiilor) și aplicația IT de monitorizare a atingerii indicatorilor asumați, dezvoltată și funcțională la nivelul SGG.

Actul normativ propus are scopul de a facilita înțelegerea cadrului logic de elaborare, implementare și monitorizare a strategiilor atât la nivel de conținut cât și de proces. Adițional simplificării structurii documentelor, metodologia propusă are în vedere și stabilirea unui mecanism de coordonare a procesului de elaborare a strategiilor cu accent pe clarificarea atribuțiilor instituțiilor implicate precum și crearea unor mecanisme de monitorizare a implementării strategiei și atingerii obiectivelor asumate.

Metodologia propusă instituie obligativitatea introducerii strategiei nou aprobate în inventarul gestionat de către SGG în scopul asigurării unei monitorizări privitoare la stocul de strategii.

Prin modificările propuse, SGG va îndeplini și un rol de coordonator/facilitator în procesul de elaborare a strategiilor, în special în cazul celor intersectoriale unde sunt implicate mai multe instituții ale administrației publice centrale**.** SGG va avea rol de îndrumare metodologică în redactarea documentelor strategice, facilitând consultarea și coordonarea între actorii implicați pentru evitarea eventualelor inconsecvențe sau suprapuneri. În plus, modificările propuse creează premisa pentru îmbunătățirea procesului de monitorizare a implementării strategiilor prin urmărirea periodică, cu ajutorul unei aplicații IT online, a realizării obiectivelor și a evoluției indicatorilor.

**Documentația aferentă proiectului de act normativ include nota de fundamentare a proiectului.**

* Hotărâre a Guvernului  (pdf. in atasament)
* Nota de fundamentare (pdf. in atasament)

Propuneri, sugestii, opinii cu valoare de recomandare privind proiectul de act normativ supus consultării publice se pot trimite în termen de 10 zile calendaristice de la data publicării prezentului anunț la adresa de e-mail [consultare.publica@sgg.ro](mailto:consultare.publica@sgg.ro)

Materialele transmise vor purta mențiunea: „Propuneri privind dezbaterea proiectului de Hotărâre privind aprobarea metodologiei de elaborare, implementare și monitorizare a strategiilor guvernamentale la nivel național.”

Propunerile trimise vor fi publicate pe pagina de internet a instituției, la linkul <https://sgg.gov.ro/new/anunturi-proiecte-de-acte-normative/>.

Nepreluarea recomandărilor formulate și înaintate în scris va fi justificată în scris.

Pentru informații suplimentare, vă stăm la dispoziție la următoarea adresă de e-mail: [consultare.publica@sgg.ro](mailto:consultare.publica@sgg.ro).

Publicat la data de 24.08.2020, aflat în dezbatere până la data de 03.09.2020.